謝崔致君餉天花
作者：朱弁
朝代：宋

paragraphs: 三年北饌飽羶葷，佳蔬頗憶南州味。
地菜方爲九夏珎，天花忽從五臺至。
崔侯胸中散千卷，金甌名相傳雲裔。
愛山亦如謝康樂，得此携歸豈容易。
應怜使館久寂寥，分餉明明見深意。
堆槃初見瑶草瘦，鳴齒稍覺瓊枝脆。
樹雞濕爛慚扣門，桒蛾青黄謾趨市。
赤城菌子立萬釘，今日因君不知貴。
乖龍耳僅兔一割，沙門業巳通三丗。
偃戈息民未有術，雖復加飡秖増媿。
雲山去此縱不逺，口腹何容更相累。
報君此詩永爲好，捧腹一笑萬事置。